የአፋርና ሱማሌ ክልሎች 30 መኪኖችን በእርዳታ ተረከቡ
የአፋርና ሱማሌ ክልሎች 30 ዘመናዊ ተሽከርካሪዎችን ከጀርመን መንግስት እና የተባበሩት መንግስታት ዓለም አቀፍ የህጻናት አድን ድርጅት /ዩኒሴፍ/ ተረክበዋል፡፡ተሽከርካሪዎቹ በሱማሌና በአፋር ክልሎች ጤና ቢሮዎች ለሚከናወኑ ተንቀሳቃሽ የህክምና እና የምገባ ኘሮግራም አገልግሎት እንደሚውሉ ተገልጿል፡፡መኪኖቹ በክልሎቹ ለመድረስ አስቸጋሪ በሆኑ ቦታዎች ፈጥነው ለመድረስ እና የጤና ባለሞያዎችን ለማጓጓዝ ትርጉም ያለው ሚና እንደሚኖራቸው የክልሎቹ የጤና ቢሮ ኃላፊዎች ገልፀዋል፡፡የሱማሌ ክልል 19 ተሽከርካሪዎችን የተረከበ ሲሆን ቀሪዎቹ 11ዱ ደግሞ ለአፋር ክልል ተሰጥተዋል፡፡የአፋርና የሱማሌ ክልል ጤና ቢሮ ሀላፊዎች ዶ/ር ዮሱፍ ሞሀመድ አሊ እና ዶ/ር ፈረጅ ረቢሳ አብደላ የመኪኖቹን ቁልፎች ተረክበዋል፡፡የኢፌድሪ ጤና ጥበቃ ሚኒስትር ዴኤታ ወ/ሮ ሳህረላ አብዱላሂ በተሽከርካሪዎቹ የርክክብ ስነ-ስርዓት ወቅት ኢትዮጵያ በጤናው ዘርፍ ለምታከናውናቸው ተግባራት የጀርመን መንግስትና ዩኒሴፍ የሚያደርጓቸው ድጋፎች ትልቅ አቅም እንደሚፈጥሩ በመግለጽ አመስግነዋል፡፡ተንቀሳቃሽ የህክምና እና የምገባ ኘሮግራም ቡድኑ እ.ኤ.አ በ2006 ነው በክልሎቹ መንቀሳቀስ የጀመረው፡፡በአስቸጋሪ ሁኔታ ውስጥ የሚኖሩና ድርቅ የሚያጠቃቸው አካባቢዎች የሚኖሩ የህብረተሰብ ክፍሎች የጤና አገልግሎት እንደ ልብ አያገኙም።ይህንን ችግር ለመፍታትም መንግስት ተንቀሳቃሽ የህክምና አገልግሎትን እንደ አማራጭ እየተገበረ የሚገኝ ሲሆን የተደረገው የመኪና ድጋፍም ተንቀሳቅሶ አገልግሎት ለመስጠት ያግዛል ተብሏል። 